Komisjoni määrus (EÜ) nr 1993/95,

16. august 1995,

millega muudetakse määrust (EMÜ) nr 344/91, milles sätestatakse ühenduse täiskasvanud veiste rümpade liigitusskaala kohaldamisala laiendamist käsitleva nõukogu määruse (EMÜ) nr 1186/90 üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 7. mai 1990. aasta määrust (EMÜ) nr 1186/90, millega laiendatakse ühenduse täiskasvanud veiste rümpade liigitusskaala kohaldamisala, [1] eriti selle artiklit 2,

ning arvestades, et:

komisjoni 13. veebruari 1991. aasta määrusega (EMÜ) nr 344/91, milles sätestatakse ühenduse täiskasvanud veiste rümpade liigitusskaala kohaldamisala laiendamist käsitleva nõukogu määruse (EMÜ) nr 1186/90 üksikasjalikud rakenduseeskirjad, [2] viimati muudetud määrusega (EMÜ) nr 2191/93, [3] artikli 3 lõigetega 1 ja 2 nähakse ette liigitamise ja selle kontrollimise üksikasjalikud eeskirjad; tapamajades regulaarselt töötavate liigitajate töö rahuldava taseme säilitamiseks tuleks sätestada nende töö korrapärane kontroll kord kvartalis tehtavate üksikkatsetega; seniseid kogemusi silmas pidades tundub vajalik, et pistelised kontrollid peaksid lisaks suurema arvu rümpade liigitamisele ja identifitseerimisele hõlmama ka nende esitlemist; lisaks sellele tuleks suurema tõhususe saavutamiseks kanda üksikkatsete ja eespool nimetatud artiklis ettenähtud kontrollide tulemused riiklike kontrollasutuste aruannetesse;

käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 344/91 artikli 3 lõiked 1 ja 2 asendatakse järgmisega:

"1. Liikmesriigid tagavad, et liigitamist teostavad pädevad, vastava litsentsiga tehnikud. Litsentsi võib asendada liikmesriigi antud tõend, kui selline tõend vastab kvalifikatsioonitunnistusele.

Heakskiidetud ettevõtetes, kus tapetakse aasta lõikes keskmiselt üle 75 täiskasvanud veise nädalas, kontrollitakse regulaarselt töötavate liigitajate tööd kord kvartalis etteteatamata üksikkatsega, mis tehakse 40 rümbaga. Heakskiidetud ettevõtted, kus töötab regulaarselt ainult üks liigitaja ja kus on alla 40 rümba, tehakse katse tegelikult olemasolevate rümpadega, tingimusel et neid on vähemalt 25. Katse viib läbi tapamajast ja liigitamisasutustest sõltumatu asutus ning katsed arvatakse lõikes 2 ettenähtud kontrollide hulka. Liigitamisasutusest sõltumatuse nõuet ei kohaldata siiski juhul, kui kontrollijaks on pädev asutus.

2. Määruse (EMÜ) nr 1186/90 artikliga 1 hõlmatud ettevõtetes kontrollib rümpade liigitamist ja identifitseerimist tapamajast sõltumatu asutus kohapeal ilma etteteatamiseta.

Kontroll tuleb läbi viia vähemalt kaks korda iga kolme kuu jooksul kõikides heakskiidetud ettevõtetes, kes tegelevad liigitamisega, ja kontrollida tuleb vähemalt lõike 1 teises lõigus osutatud arvuga võrdset hulka juhuslikult valitud rümpasid. Artikli 2 lõike 2 esimeses taandes osutatud heakskiidetud ettevõtete puhul ja nende heakskiidetud ettevõtete puhul, kus regulaarselt töötab ainult üks liigitaja, võib kontrollimissagedust siiski vähendada ühele korrale iga kolme kuu jooksul.

Kui kontrollimise eest vastutav asutus vastutab ka rümpade liigitamise ja identifitseerimise eest või kui kõnealune asutus ei kuulu avaliku asutuse alla, tuleb eelmise lõiguga ettenähtud kontrollid teha samadel tingimustel avaliku asutuse järelevalve all vähemalt kord aastas. Avalikule asutusele teatatakse korrapäraselt kontrollimiste eest vastutava organi töö tulemustest.

Kui kõnealuste kontrollide käigus tuvastatakse olulisel hulgal ebaõiget liigitamist ja eeskirjadele mittevastavaid tähistusi:

a) suurendatakse kontrollitavate rümpade arvu ja kohapealsete kontrollide sagedust ja

b) eelmises lõikes ettenähtud litsents võidakse tühistada.

Riiklikud kontrolliasutused koostavad käesoleva artikli alusel tehtud kontrolle käsitlevad inspekteerimisaruanded ja säilitavad neid. Kõnealustes aruannetes märgitakse kontrollitud rümpade arv ning ebaõigelt liigitatud või tähistatud rümpade arv. Aruandes märgitakse ka kasutatud esitusviiside üksikasjad ja vajaduse korral nende vastavus ühenduse eeskirjadele."

Artikkel 2

Liikmesriigid võtavad käesoleva määruse kohaldamiseks vajalikud muud meetmed.

Artikkel 3

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. septembrist 1995.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 16. august 1995

Komisjoni nimel

komisjoni liige

Erkki Liikanen

[1] EÜT L 119, 11.5.1990, lk 32.

[2] EÜT L 41, 14.2.1991, lk 15.

[3] EÜT L 136, 5.8.1993, lk 17.

--------------------------------------------------